[pic] | EURÓPAI BIZOTTSÁG |

Brüsszel, 2010.4.26.

COM(2010)180 végleges

2010/0099 (NLE)

Javaslat:

A TANÁCS …/../EU RENDELETE

a Burmával/Mianmarral szembeni korlátozó intézkedések megújításáról és további megerősítéséről szóló 194/2008/EK tanácsi rendelet módosításáról

(a Bizottság és az Unió külügyi és biztonságpolitikai főképviselője közös előterjesztése)

INDOKOLÁS

(1) A Burmával/Mianmarral szembeni korlátozó intézkedések megújításáról szóló 2006/318/KKBP közös álláspont 2b. cikke bizonyos meghatározott árukategóriák Burmából és Mianmarból történő beszerzésének, behozatalának és szállításának tilalmáról rendelkezik.

(2) A 2006/318/KKBP közös álláspont 3. cikke előírja a nem humanitárius segélyek vagy fejlesztési programok felfüggesztését, amely alól kivételt képeznek bizonyos meghatározott célokat támogató projektek és programok.

(3) A 194/2008/EK tanácsi rendelet előírja a 2. cikk (2) bekezdésében meghatározott árukategóriák beszerzésének, behozatalának és szállításának tilalmát. Azonban világossá kell tenni, hogy ezen áruk Burmában/Mianmarban történő beszerzésének tilalma nem vonatkozik azokra az esetekre, amikor a beszerzés humanitárius segélyprogram vagy projekt, illetve olyan nem humanitárius fejlesztési program vagy projekt részét képezi, amely a 2006/318/KKBP közös álláspont 3. cikkének a), b) és c) pontjában meghatározott célokat támogatja.

(4) A 194/2008/EK tanácsi rendeletet ezért módosítani kell annak tisztázása érdekében, hogy a kivétel ezen tevékenységekre vonatkozik.

2010/0099 (NLE)

Javaslat:

A TANÁCS …/../EU RENDELETE

a Burmával/Mianmarral szembeni korlátozó intézkedések megújításáról és további megerősítéséről szóló 194/2008/EK tanácsi rendelet módosításáról

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre, és különösen annak 215. cikke (1) bekezdésére,

tekintettel a Burmával/Mianmarral szembeni korlátozó intézkedések megújításáról szóló, 2006. április 27-i 2006/318/KKBP közös álláspontra[1],

tekintettel az Európai Bizottság és az Unió külügyi és biztonságpolitikai főképviselője közös előterjesztésére,

mivel:

1. A 2006/318/KKBP közös álláspont 2b. cikke bizonyos meghatározott árukategóriák beszerzésének, behozatalának és szállításának tilalmáról rendelkezik.

2. A 2006/318/KKBP közös álláspont 3. cikke előírja a nem humanitárius segélyek vagy fejlesztési programok felfüggesztését, amely alól kivételt képeznek bizonyos meghatározott célokat támogató projektek és programok.

3. A 194/2008/EK tanácsi rendelet előírja a 2. cikk (2) bekezdésében meghatározott árukategóriák beszerzésének, behozatalának és szállításának tilalmát. Azonban világossá kell tenni, hogy ezen áruk Burmában/Mianmarban történő beszerzésének tilalma nem vonatkozik azokra az esetekre, amikor a beszerzés humanitárius segélyprogram vagy projekt, illetve olyan nem humanitárius fejlesztési program vagy projekt részét képezi, amely a 2006/318/KKBP közös álláspont 3. cikkének a), b) és c) pontjában meghatározott célokat támogatja.

4. A 194/2008/EK tanácsi rendeletet ezért ennek megfelelően módosítani kell.

ELFOGADTA EZT A RENDELETET:

1. cikk

A 194/2008/EK rendelet 2. cikke a következő bekezdéssel egészül ki:

„5. A korlátozás alá eső termékek beszerzésének a 2. bekezdés b) pontjában előírt tilalma nem vonatkozik a Burma/Mianmar területén zajló azon humanitárius segélyprogramokra és projektekre, valamint nem humanitárius fejlesztési programokra és projektekre, amelyek az alábbiakat támogatják:

a) emberi jogok, demokrácia, felelősségteljes kormányzás, konfliktus-megelőzés és a civil társadalom kapacitásának fejlesztése,

b) egészség és oktatás, a szegénység enyhítése és különösen az alapvető szükségletek kielégítése és a megélhetés biztosítása a lakosság legszegényebb és leginkább rászoruló rétegei számára, vagy

c) környezetvédelem, és különösen a nem fenntartható, erdőpusztuláshoz vezető túlzott fakitermelés problémájának kezelésére irányuló programok.

A szóban forgó, korlátozás alá eső áruk beszerzése a IV. mellékletben felsorolt weboldalakon feltüntetett megfelelő illetékes hatóság előzetes engedélyéhez kötött. Az érintett tagállam az ezen bekezdés alapján kiadott valamennyi engedélyről tájékoztatja a többi tagállamot és a Bizottságot.”

2. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

3. cikk

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, [...]-án/-én.

a Tanács részéről

[…]

[1] HL L 116., 2006.04.29., 77. o.